På coronatestcenteret i Hjørring har de pludselig fået mere at se til. - Vi kan godt mærke, at der er flere, der bliver testet nu her, end hvad der har været i sidste uge, siger Emma Frederiksen, der er poder i Hjørring. Fredag går kom det frem, at 26 borgere i Hjørring Kommunen er smittet med coronavirus. Størstedelen af dem er over 50 år. Lørdag var det tal steget til i alt 31 smittede over 50 år. Hos kommunen holder de vejret. - Det er ikke noget, vi har set meget længe. Bekymringen går selvfølgelig på, om det her er isoleret til noget, der stopper nu, eller om det udvikler sig, siger Leif Serup, direktør i Sundheds-, Ældre- og Handicapforvaltningen i Hjørring Kommune. Smitte kan ikke undgås på trods af vaccine Sidst Hjørring oplevede en lignende stigning i smitten, var i foråret. - Vi må forvente, at 10 til 20 procent af dem, der er vaccineret i løbet af efteråret og vinteren, får en mild form for coronainfektion, og det vil være overvejende ældre personer, som har en lidt svagere immunrespons på vaccinen, der får en infektion, fortæller ledende overlæge på Infektionsmedicinsk Afdeling på Aalborg Universitetshospital, Henrik Nielsen. Vaccine eller ej, så kan smitten ikke undgås helt. - For nogle grupper i samfundet, kan der godt være en aftagende virkning af vaccinen, det er især de helt ældre og patienter med et dårligt immunsystem grundet sygdom, siger Henrik Nielsen. Henrik Nielsen mener ikke, der er grund til bekymring for hverken borgere eller sygehusvæsen. Ifølge ham oplever de smittede kun milde symptomer, der ikke kræver særlig lægebehandling. Langt størstedelen af kommunens indbyggere har fået to vaccinestik. Nu ser det ud til, at der skal mere til. - Vi forestiller os jo nok i løbet af efteråret og vinteren, der kommer yderligere grupper, der bliver indkaldt til tredje stik, siger Henrik Larsen.
Smitten stiger i Hjørring, på trods af at mange er vaccineret. Overlæge mener ikke, der er grund til bekymring.